Wäge sinere unsichere Beruefsstellig het er lang ke Familiä kenne grinde; si Verlobig mit der Caroline Wolff, e badischi Offiziärsdochter vu Karlsrueh, wun er heiß gliäbt het, isch  anne 57 no elf Johr wider ufglest wore. Anne 1863 het er d Maria Haggenmacher üs em Lindegarte ghirate un zwee Buebe mit ere bikumme, si isch aber anne 77 scho gstorbe. Si zweiti Fraü isch d Zürcheri Louise Gysi gsii, diä het em e Dochter uf d Wält brocht. Mit sinem Iidritt ins "Philisterium" - so druckt sich dr Hunziger üs un meint wohl Sicherheit un Familiäläbe - isch sinere Poesii viil vu ihrenem Bode un vu sinere Berächtigik verlore gange; noch sinene Dialäktidylle (1856) un Burnsliäder (1870) het er ke  verglichbari Hechi meh erreicht. Dr Hunziger meint aü, ass si Romantik nimmi in d Zit basst het: Tölz isch induschrialisiärt wore, dr Corrodi mueß zuegä: "Die Welt ist ein Bahnhof geworden und unser Leben ein Hasten nach dem Bahnhof." Uf dr andere Sitte het aü d demokratisch Bewegig in dr Mittli vu dr 1860er Johr "mit brutaler Gewalt" iigsetzt un "die Wogen der politischen Leidenschaften" sin hoch un wild dur s Land brüüst - im Corrodi si Stil isch do eweng üs dr Modi kumme; abasse het er sich nit kenne oder  welle. [24] Im Friähjohr 1881 het dr Corrodi Güscht üs Gsundheitsgrind dr Schueldiänscht miäße ufgä un isch uf Züri zoge. Am 15. Aügüscht 1885 isch er z Züri gstorbe. Dr Rudolf Hunziger, wu nit mit Gritik spart, drittet mit Entschiideheit drfir ii, ass mer im Corrodi si Adänke bewahrt. (Lueg unte Orginalzitat).